L’Agrupació Musical Los Silos, immersa en la seua Setmana Cultural
2025-07-24

L’Agrupació Musical Los Silos de Burjassot està immersa en aquests dies en la celebració de la seua Setmana Cultural en la qual els membres de l’entitat estan gaudint de diferents activitats en les quals, com no podia ser d’una altra manera, la música és la protagonista.

Cada vesprada començarà, fins al pròxim 6 de març, amb la projecció, a les 17:30 hores, de pel·lícules musicals com Los Aristogatos, Fantasía, Mary Poppins, el dijous 5 de març, o Los Trotamúsicos, el divendres 6 de març, i, a continuació, tindran lloc audicions de diferents instruments en les quals els alumnes de l’Escola mostraran els seus progressos musicals. Trompa, calaix flamenc, trompeta, piano, percussió, saxo, violí o clarinet, entre altres instruments, sonaran al llarg de la setmana en les citades audicions.

A més, el dimecres 4 de març, a les 17:30 hores, la professora Lidia Rodríguez impartirà una conferència sobre Musicoteràpia per a bebès; conferència oberta a la qual poden acudir totes les persones interessades a conèixer la importància de la música per als bebès.

La setmana es tancarà el divendres 6 de març a les 19 hores amb les audicions de guitarra i del grup de jazz.